परमाणु हमला हुआ तो होगी जोरदार कार्रवाई : नाइक  
आईएएफ प्रमुख नाइक का यह बयान पाकिस्तान द्वारा परमाणु हथियार को ले जाने में सक्षम अपनी नस्र मिसाइल के परीक्षण के बाद आया है।
भारत और पाकिस्तान के बीच गर्मजोशी के साथ बातचीत की प्रक्रिया शुरू होने के बीच भारतीय वायु सेना (आईएएफ) के प्रमुख ने मंगलवार को चेतावनी देते हुए कहा कि परमाणु हमले की दशा में जवाब 'पूरी तरह से हिंसक, जोरदार और कठोर होगा।'  आईएएफ प्रमुख पीवी नाइक का यह बयान पाकिस्तान द्वारा परमाणु हथियार को ले जाने में सक्षम अपनी नस्र मिसाइल के परीक्षण के बाद आया है।  नाइक ने अपनी विदाई के मौके पर आयोजित एक संवाददाता सम्मेलन में कहा कि भारत का परमाणु सिद्धांत स्पष्ट रूप से एक 'जबर्दस्त' जवाबी हमले का हिमायती है। नाइक आगामी 31 जुलाई को सेवानिवृत्त हो रहे हैं। उनका स्थान एयर मार्शल एनएके ब्राउन लेंगे।  सामरिक मामलों के विशेषज्ञों को मानना है कि भारत और पाकिस्तान के बीच युद्ध होने पर सतह से सतह पर मार करने वाले नस्र मिसाइल 'पासा पलट' सकते हैं।  नाइक ने कहा, "हमारी परमाणु नीति परमाणु हथियार का इस्तेमाल पहले न करने की है... नीति गैर परमाणु हथियार वाले देशों के खिलाफ इसके इस्तेमाल की मनाही करती है। साथ ही यह हमारी भूमि पर परमाणु हमले की दशा में अत्यंत कठोर और जोरदार जवाबी हमले की हिमायती भी है।"  पाकिस्तानी मिसाइल के बारे में पूछे गए एक सवाल के जवाब में नाइक ने कहा, "नीतिगत अथवा सामरिक रूप से नस्र परमाणु हथियार ले जाने में सक्षम एक मिसाइल है। इसलिए जाहिर तौर पर मौजूदा नीति के अनुसार हमारा जवाब पूरी तरह से हिंसक होगा। इसलिए मुझे नहीं लगता कि यह मिसाइल पासा पलटने वाली है।"  पाकिस्तान द्वारा परमाणु हथियारों का जखीरा जुटाने और कुछ सालों में इन हथियारों की संख्या भारत से अधिक करने की रपटों पर नाइक ने कहा कि वह ऐसे दावों से 'चिंतित नहीं' हैं।   वहीं, विदेश मंत्री एसएम कृष्णा के साथ बातचीत के लिए मंगलवार को नई दिल्ली पहुंचीं पाकिस्तान की नवनियुक्त विदेश मंत्री हिना रब्बानी खार ने कहा कि उन्हें उम्मीद है कि नई दिल्ली और इस्लामाबाद एक 'अच्छे, मित्रवत पड़ोसी' के रूप में आगे बढ़ सकते हैं।